[{"text_idx": "#000001", "text": "La ilo Citation Hunt (\u201eC\u0302aso de citaj\u0302oj\u201c) plifaciligas al vi trovon de asertoj en Vikipedio, kiuj bezonas citadon de pli bona fonto. Tiel vi povas helpi al Vikipedio esti pli fidinda kaj utila. Citation Hunt nun funkcias ankau\u0306 c\u0302e la Esperanta Vikipedio kaj plene en Esperanto."}, {"text_idx": "#000002", "text": "Vikipedio estas nur tiom fidinda, kiom fidindaj estas fontojn, kiujn g\u0302i citas. Citi fontojn bonas ankau\u0306 por helpi al legantoj trovi originajn materialojn, kiuj kutime enhavas pli detalajn informojn (kaj estas pli akceptataj kiel fontoj por diversaj tezoj, ekzemple en universitato). Por citado estas uzataj t.n. \u201creferencoj\u201d, au\u0306 (neprecize) \u201cpiednotoj\u201d (piednotoj pliklarigas la enhavon sen nepre mencii la fonton de informo, dum referencoj mencias la fonton sen nepre pliklarigi la enhavon). En faka, scienca literaturo ofte citado funkcias per simpla listigo de fontoj fine de artikolo, kio sufic\u0302e bone funkcias por eldonoj, kiuj ne estas poste modifataj. Sed en interreta enciklopedio, kie modifado estas c\u0302iutaga afero, tio ne funkcius, c\u0302ar post certa tempo estus malfacile scii, kiu aserto venas de kiu fonto. Tial en Vikipedio ni uzas entekstajn referencojn, kiuj mencias fonton de konkretaj asertoj."}, {"text_idx": "#000003", "text": "Tamen, ne c\u0302iuj asertoj en Vikipedio citas sian fonton. Okazas, ke ec\u0302 en tuta artikolo estas neniu mencio de fonto. La kialoj estas diversaj \u2013 la teksto venas de tempo kiam Vikipedio ankorau\u0306 ne citis fontojn, la tekston aldonis novulo kiu ne sciis pri la neceso citi au\u0306 ne sciis kiel tion fari, ec\u0302 povas esti intenca vandalado."}, {"text_idx": "#000004", "text": "Por unuflanke distingi tiujn malpli kvalitajn partojn de Vikipedio de tiuj je kutima kvalito, kaj aliflanke inviti Vikipediistojn kaj legantojn al plibonigo, Vikipedio markas senfontajn asertojn kaj artikolojn per diversaj avertaj signoj (per s\u0302ablonoj). Tiamaniere estas artikoloj metitaj en kategoriojn, kie spertaj Vikipediistoj povas ilin trovi kaj plibonigi. Sed por plisimpligi la procezon ekzistas ankau\u0306 diversaj iloj, ekz. Citation Hunt."}, {"text_idx": "#000005", "text": "La ilon Citation Hunt programas Guilherme Gonc\u0327alves kaj aliaj volontuloj. Por c\u0302iu lingva versio de Vikipedio bezonas esti farita speciala agordo, tial dum certa tempo mankis Esperanto. Ekde Januaro 2021, Citation Hunt funkcias ankau\u0306 por la Esperanta Vikipedio kaj g\u0302ia interfaco estas plene tradukita en Esperanton. Niaj dankoj venas al Va\u0301clav Zouzali\u0301k (kiu alprogramis la agordon por nia Vikipedio) kaj al pluraj tradukintoj de la interfaco per translatewiki.net, kies laboron finis Michal Matu\u0301s\u030cov."}, {"text_idx": "#000006", "text": "Uzado estas sufic\u0302e simpla, ec\u0302 intuicia. Venu al la retejo de Citation Hunt kaj g\u0302i montros al vi hazardan aserton, kiu bezonas referencon al fidinda fonto. Se vi scias bonan fonton (au\u0306 scias trovi g\u0302in) por subteni la aserton, klaku la butonon \u201cMi komprenis!\u201d \u2013 la ilo vin sendos al la g\u0302usta loko en Vikipedio. Se vi preferas labori pri alia aserto, klaku la butonon \u201cSekva!\u201d \u2013 la ilo montros al vi alian aserton. Vere simple, c\u0302u?"}, {"text_idx": "#000007", "text": "Vi ec\u0302 povas labori nur pri via preferata temo! En la tekstujon sub la butonoj entajpu vian preferatan temon kaj elektu de inter la proponoj."}, {"text_idx": "#000008", "text": "Ankorau\u0306 restas multa laboro pri citado en Vikipedio. Tial Vikimediaj movadanoj, ankau\u0306 nia organizo Esperanto kaj Libera Scio (estontece nomata Vikimedio Esperanto), organizas diversajn kampanjoj por atentigi pri la temo kaj fokusigi laboron."}, {"text_idx": "#000009", "text": "Ekde la 15-a de Januaro g\u0302is la 5-a de Februaro 2021 vi povas partopreni la kampanjon #1Lib1Ref. G\u0302i celas precipe bibliotekistojn, sed estas malfermita ankau\u0306 al kutimaj Vikipediistoj kaj ec\u0302 legantoj. C\u0302i-foje g\u0302i aldone havas 2 subkampanjojn kaj ec\u0302 provizas premiojn por la plej aktivaj aldonantoj de referencoj. Utiligu vian s\u0302ancon per helpado al Vikipedio kaj Esperanto aldone ec\u0302 gajni ion plian valoran!"}, {"text_idx": "#000010", "text": "Retpos\u0302tadreso ne estos publikigita. Devigaj kampoj estas markitaj *"}, {"text_idx": "#000011", "text": "Konservu miajn nomon, retpos\u0302tadreson kaj retejon en tiu c\u0302i retumilo por uzi kiam mi denove komentos."}, {"text_idx": "#000013", "text": "Vikipedio, pli ol enciklopedio (Germana Esperanto-Kongreso 2023)"}, {"text_idx": "#000014", "text": "Pri ni Imagu la mondon en kiu c\u0302iu unuopa homo povas partopreni en sumo de homara scio per kaj pri Esperanto \u2013 tian mondon ni kreas.\nNi subtenas disvolvig\u0302on de Vikipedio kaj de g\u0302iaj frataj projektoj \u2013 en kaj pri Esperanto \u2013 per konkursoj, trejnadoj, partneradoj, varbado, kaj alimaniere.\nSe vi s\u0302atas tion, subtenu nian laboron kaj / au\u0306 membrig\u0302u! Kune ni helpos pli <3"}, {"text_idx": "#000015", "text": "Imagu la mondon en kiu c\u0302iu unuopa homo povas partopreni en sumo de homara scio per kaj pri Esperanto \u2013 tian mondon ni kreas."}, {"text_idx": "#000016", "text": "Ni subtenas disvolvig\u0302on de Vikipedio kaj de g\u0302iaj frataj projektoj \u2013 en kaj pri Esperanto \u2013 per konkursoj, trejnadoj, partneradoj, varbado, kaj alimaniere."}, {"text_idx": "#000017", "text": "Se vi s\u0302atas tion, subtenu nian laboron kaj / au\u0306 membrig\u0302u! Kune ni helpos pli <3"}]